मुरादनगर में खूनी संघर्ष, नौ घायल
Ghaziabad
Updated Sat, 05 May 2012 12:00 PM IST
मुरादनगर। थाना क्षेत्र के गांव रेवड़ा-रेवड़ी में शुक्रवार देर रात दो पक्षों में खूनी संघर्ष हो गया। मामूली बात से शुरू हुए इस विवाद में दोनों पक्षों के एक महिला समेत 9 लोग घायल हुए हैं। दोनों पक्षों ने एक-दूसरे के खिलाफ थाने में तहरीर दे दी है।
घटना शुक्रवार देर रात करीब साढे़ दस बजे की है। गांव में पड़ोस में ही रहने नेपाल और पवन के परिवार में झगड़ा हो गया। जानकारी के अनुसार दो-तीन दिन पूर्व नेपाल के पुत्र राहुल को शादी के लिए कुछ लोग देखने के लिए आए थे। नेपाल को शक था कि पवन और उसका परिवार राहुल की चुगली करते हैं। इसी बात को लेकर दोनों पक्षों के बीच पहले मामूली कहासुनी हुई जोकि बाद में खूनी संघर्ष में बदल गई। दोनों ओर से जमकर तलवार और फरसे चले। इस घटना में मनोज पक्ष में मनोज के अलावा अनोज, अमरेश, सुमित और नेपाल घायल हुए हैं। जबकि दूसरी ओर से पवन, आशीष, सोनू और कुसुम को चोट आई हैं। समाचार लिखे जाने तक दोनों पक्ष मुरादनगर थाने में जमे थे। दोनों ही पक्ष एक-दूसरे के खिलाफ मुकदमा दर्ज कराने की बात कर रहे थे।